ישעיהו פורדר

ישעיהו (הרברט) פורדֶר (לעיתים פֶרדֶר; בגרמנית: Foerder; 25 במרץ 1901 – 9 ביוני 1970) היה איש ציבור, כלכלן ובנקאי ישראלי, חבר הכנסת מטעם המפלגה הפרוגרסיבית ומנכ"ל ויו"ר מועצת המנהלים של בנק לאומי.

קורות חיים
פורדר נולד בשנת 1901 בשרלוטנבורג שבברלין בירת גרמניה. למד באוניברסיטאות פרייבורג, היידלברג וקניגסברג, בהן השלים תארים בכלכלה ובשנת 1923 קיבל תואר דוקטור למשפטים. משנת 1926 עבד לפרנסתו כעורך דין, לצד ראשית פעילותו הציבורית כמזכיר המדיני של ההסתדרות הציונית בגרמניה וחבר נשיאות התאחדות עולי גרמניה (1932–1935).

בשנת 1933, עם עליית הנאצים לשלטון, עלה פורדר לארץ ישראל. נמנה בין מייסדי חברת "רסקו" ושימש כמנהלה. בשנת 1944 נבחר מטעם מפלגת עלייה חדשה, מייסודה של התאחדות עולי גרמניה, לחבר באספת הנבחרים הרביעית והיה חבר הוועד הלאומי.

עם קום המדינה מונה פורדר למפקח על המזונות בממשלה הזמנית ועם עריכת הבחירות לאספה המכוננת התמודד אליה מטעם המפלגה הפרוגרסיבית. כהונתו בכנסת נמשכה לאורך הכנסת הראשונה. בכנסת השנייה כיהן לאורך מרבית כהונתה, לאחר פרישתו של אברהם גרנות, ואילו מהכנסת השלישית פרש הוא בשנת 1957 כדי לעמוד בראש בנק לאומי לישראל. היה חבר ועדת הכספים וועדת הכלכלה.

משנת 1957, עמד פורדר בראש בנק לאומי לישראל.

משנת 1926 היה נשוי לגרטרוד לבית סימון. היה אב לבת, מרים.

נפטר בשנת 1970 מסרטן.

לאחר מותו נקראו על שמו מכון למחקר כלכלי באוניברסיטת תל אביב והמדרשה הליברלית בתל אביב.

קישורים חיצוניים

הערות שוליים

חברי כנסת מטעם המפלגה הפרוגרסיבית
ישראלים ילידי גרמניה
אנשי העלייה החמישית
פעילים ציונים בגרמניה
חברי הוועד הלאומי
מנכ"לים ישראלים
דירקטורים ישראלים
יושבי ראש בנק לאומי
חברי אספת הנבחרים הרביעית
חברי הכנסת השנייה
חברי הכנסת השלישית
פליטי רדיפות הנאצים
אישים הקבורים בבית הקברות קריית שאול
ישראלים שנפטרו מסרטן
ישראלים שנולדו ב-1901
ישראלים שנפטרו ב-1970